दूसरा कारण यह है कि ये राजनीति से वीआईपी संस्कृति को नष्ट करना चाहते हैं। वी. आई. पी. संस्कृति नष्ट करने का सतही अर्थ है- आलीशान बंगले में न रहना, लाल-पीली बत्ती न लगाना, सुरक्षा न लेना इत्यादि। लेकिन इसका दूसरा अर्थ गहराई में है और वही महत्वपूर्ण है। वह है सत्ता का उपयोग अपने लिए न कर जनता के लिए करना। सत्ता साधन है, जनता की खुशहाली साध्य है। राजनीति से वी. आई. पी संस्कृति ध्वस्त करने का मतलब है- सत्ता का विकेन्द्रीकरण। पंचायत से लेकर प्रखंड,, जिला, कमिश्नरी, राज्य और केन्द्र के बीच सत्ता-शक्ति को बाँटना। सत्ता-शक्ति एक जगह केन्द्रीभूत न हो। वी. आई. पी. संस्कृति समाप्त करने का मतलब है कि राजनेता सारा सम्मान अपने लिए न बटोर ले- सारी जनता के सम्मानित होने में ही वह अपना सम्मान समझे। वह उद्घाटन, शिलान्यास और आत्मप्रचार में समय नष्ट न करे। धन संग्रह न करे, पद के अतिशय लोभ में न पड़े। विधायक, सांसद, मंत्री बनने के लिए बेचैन न रहे। ऐसे आदमी हीन भावना से ग्रसित होते हैं और बहुत ही खतरनाक होते हैं। ‘आप’ में पदाकांक्षा पीड़ित व्यक्ति के लिए कोई जगह नहीं होनी चाहिए। आम आदमी पार्टी क्रांति की कोख से पैदा हुई है और क्रांतिकारियों की कोई जात नहीं होती, मजहब नहीं होता। विचारधारा ही उसकी ताकत है।